
        
            
                
            
        

    
	ВЛАДИМИР САНИН

	 

	«З» ХОТООР ДАЙРЧ ӨНГӨРСӨН ТААЛАМЖИТ САЛХИ

	“БНМАУ. АРДЫН БОЛОВСРОЛЫН ЯАМНЫ СУРАХ БИЧИГ, СЭТГҮҮЛ, НЭГДСЭН РЕДАКЦЫН ГАЗАР” Улаанбаатар хотноо 1984 онд эрхлэн хэвлүүлсэн “УРАН ЗӨГНӨЛТ ТУУЖ, ӨГҮҮЛЛЭГҮҮД” номоос

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

«З» ХОТООР ДАЙРЧ ӨНГӨРСӨН ТААЛАМЖИТ САЛХИ

	 

	Энд өгүүлэн буй үйл явдал зарим нэг хүнд үнэмшигдэхгүй байж болзошгүй гэж бодоод үзгээ барихаасаа өмнө том том эрдэмтэдтэй ярилцаж үзлээ. Тэдний ихэнх нь уг асуудалд өргөн цар хүрээтэй хандаж байсан юм шүү.

	— Бид сансрын туяаны тухай маш бага мэдлэгтэй байгаа юм гэж нэрт одон оронч, академич Юрский өгүүлээд, — Таны энэ ажигласан зүйл бол өөр гараг ертөнц дээр соёл иргэншил байгаа тухай миний таамаглалын нэг баталгаа болох бөгөөд агаарын давхраа нэвтлэн орж ирсэн туйлширсан зохиомол цацрагийн үйлчлэлтэй холбоотой болов уу даа. Залуу минь зоригтойхон бич. Би чамд саад болохгүй гэв.

	Би энэ бичсэн зүйлээрээ эрдмийн зэрэг горилж болох болов уу гэж асуухыг завдсан боловч нөгөө академич маань сонсохоо байж, секундэд гурван зуун мянган километр хурдлах боловч дөрвөн сая жил явж манай энд хүрч ирэх (итгэвэл итгэ, үгүй бол шалга) гэрэл цацраагч цоо шинэ оддын дэлбэрэлт судлах дуран авайгаа шунан шагайсан байх тул чадсангүй.

	Зарим нэг эрдэмтэд будилж мунгинаад энэ ажиглалтыг минь өөрийнх шигээ санаж магадгүй гэж бодоод газрын нэрийг «З» гэж нууцлахаар шийдлээ.

	Нэгэн цагт «З» хотод ийм нэг явдал болсон юм.

	Энэ хотын өөр өөр хэсэгт байсан хүмүүсийн өгүүлж байгаагаар уг явдал яг жин үдэд болжээ.

	Гэрийн ажилтай Хулжмаа авгай хотын ногооны зах дээр жүрж авахаар сонжин үзэж байв. Төөнөх мэт тас хар нүдтэй, дуу цөөнтэй гуалигхан морьтон эрс захын үнэ ханш гэлцэн нэг килограмм шаргал жимсэндээ гурван рубль нэхнэ. Захын ухаанд тааруу Хулжмаа авгай үнийг нь хий л буулгахыг оролдоно.

	Яг энэ үед гудамжны хөдөлгөөн зохицуулагч, ахлагч Хатанхүү хувийн машинтай Татуугийн тухайн тохиолдолд чухам яахыг огт анзаараагүй янзтай буруу харан зогсоно. Харин өнөөх нь урхилагдан шар гэрлээр ухасхийн хөдөлтөл ахлагч Хатанхүү хоромхон эргээд шүглээ тачигнуулав. Иргэн Татуу ам тангараг өргөн, хуруу гараа нухчих авч зохицуулагчийн нүүрний нэг ч булчин чичивхийсэнгүй, харин ч цүнхнээсээ торгуулийн багц хуудас гаргаж ирээд...

	Арван хоёрт хоёр минут дутуу байхад нэгэн сэтгүүлийн эрхлэгч онгойлгосон цонхондоо дөхөж очтол уруу царайлан ирж яваа яруу найрагч Багахүү харагдав. Түүний хоёр километр урт «Жавхаа» найраглалыг нэг хэлтсийн эрхлэгч нь уншиж дуусгахын тулд наснаасаа урьд тэтгэвэрт гарсан ажээ. Ерөнхий, нэгэнтэй ярвасхийснээ нарийн бичгийн даргаа дуудаад:

	— Багахүү хэзээ ч ирсэн тэр... гэв.

	Хотод, яг жин үдэд ид шидийн гайхалтай, намуун зөөлөн, тааламжит салхи сэр сэр үлээв. Энэ агшнаас эхлээд хотын хэвийн амьдрал алдагдаж хачин гайхалтай, үл ойлгогдох олон явдал хөвөрлөө.

	— Чи... Чи... гэж нэг морьтон эр хэлэх үгээ олж ядан ээрснээ, — Нүдэнд дулаахан сайхан сэтгэлтэй бүсгүй юм. Наад жүржээ ав ав, зүгээр өгье.

	— Яагаад чинийхийг авдаг юм? Минийх илүү том шүү дээ гэж хажуугийнх нь ундууцав.

	— Муудчихаагүй биз? гэж авгай хэрсүүрхэн асууж барьж үзсэнээ, — Залуус минь ижил ижилхэн хийчих гэлээ.

	Жүрж үнэгүй зарж байгаа сургаар захын улс тэр зүгт шавлаа. Тэгэхдээ ухвар мөчид этгээдүүд уухайлан дайрч сүйд бол оо байх гэж бодвол том эндүүрэл болно шүү. Хэн ч дугаарын дэс дараа алдагдуулалгүй нэг нэгэндээ байр тавьж өгч найрсаг байцгаан хүн бүр хоёр хоёр килограмм жимс авцгаана. Ер ямар ч хэл яриа гаргаагүй бөгөөд худалдагчид «Их баярлалаа» гэлцэн хүн бүрд нэг рублийн үнэтэй сарнай цэцэг бэлэглэх ажээ.

	 

	 

	Энэ үед ахлагч Хатанхүү торгуулийн багц хуудсаа гайхсан янзаар барьж үзсэнээ хогийн сав руу ажиггүй шидээд ёсолсноо найрсгаар

	— Тэнгэр сайхан байна шүү, нөхөр Татуу. Аян замдаа сайн яваарай гэлээ.

	— Эрхэм ахлагч аа, машины эзэн сэтгэл нь хөдлөн, — Өнгөрсөн долоо хоногт би, хоёр ч удаа дүрэм зөрчсөн юм. Май энэ үнэмлэх, цоолоод сэтгэл амраагаад аль гэлээ.

	— Ердөө ч үгүй, найз минь, би таныг хайрлаж явдаг гэж ахлагч хэлээд цонхоор нь шурган гайхан алмайрсан Татууг үлгэн үнслээ.

	Үүнээс дутуугүй сэтгэл хөдөлгөсөн үйл явдал сэтгүүлийн газар болж байлаа. Ерөнхий редактор өрөөнөөсөө гүйж гарч ирээд, яруу найрагч Багахүүг халуун дотноор тэврэв.

	— Та миний «Жавхааг» унш аа юу? гэж Багахүү баясан дуу алдав.

	— Амжаагүй! редактор улам чанга тэврэн хашхираад, — Ямар ялгаа байна? Сайхан л юм байж таар аа. Авьяаслаг нөхөр минь танд баяр хүргэе!

	— Баярлалаа гэж Багахүү итгэлгүй бувтнаад, — Энэ... нөгөө... урьдчилгаа юу гэж,

	Редактор өлгөж аваад, 

	— Одоохон өгнө, өргөдлөө бичээд орхи.

	Хашир туршлагатай Багахүү ч дороо л өргөдлөө бичин жирийлгэж гарав.

	— Миний өрөөний үүдэнд «Цаггүй хүлээж авна. Шөнө бол 3—43—14 утсаар ярина уу» гэсэн зарлал шинээр хад гэх ерөнхийгийн дуу редакц дүүрэн хадна.

	Өнөө тааламжит салхи ч хотоор зугаалсаар тул энд тэндгүй сэтгэл хөдөлгөм үйл явдал гарсаар л байлаа.

	Цэнгэлдэхэд мужийн хөл бөмбөгийн цомын тэмцээний шувтаргын тоглолт болж байв. Тоо 0:0 байсан тоглолтын 89 дэх минут дээр зочин багийн хамгаалагч хоосон хаалганд орж явсан бөмбөгийг гараараа цохиж гаргалаа.

	«Торгууль» гэж дүнгэнэв.

	Шүүгч арван нэгэн метрийн зураасан дээр бөмбөг тавилаа.

	Торгуулсан багийн эрчүүд ховорхон дусаадаг нулимсаа цамцаараа арчин арчин зогсоно. Гашуудан уруу царайлсан зочдоо өрсөлдөгч нөхөд нь хараад ихэд харуусан байцгаана.

	— Энэ сайн хүмүүсийг гомдоох сэтгэл надад алга гээд эзэн багийн аялагч гүйснээ ховорхон хүчтэй сайхан цохилтоор бөмбөгөө давуулан цөллөө.

	— Жинхэнэ тамирчин гэж тайлбарлагч бахдаад, — Хоёр багийн тоглогчид манай ахлагч Виктор Скворцовт халуун баяр хүргэж байна.

	Нэг бүсгүйд дурласан хоёр залуу хайртыгаа бие бие дээ найр тавин байх бөгөөд цаадах бүсгүй нь ч сэтгэл хөдөлсөндөө та хоёрыг хэзээ ч мартахгүй гээд гурав дахь залуутай суулаа.

	Иргэн Ич, Ичмаа хоёр насан үүрдийн хайр сэтгэлээ илэрхийлээд салсан тухай сонины зарлал олныг бүр ч гайхуулав.

	Үдэш гэхэд хотын сонины зурагчин нутгийн дэггүйчүүд цагдаа нартай саймшран найрсаад, ардын нөхөрлөлийн байрыг бэлгийн цэцгээр дарж байгаа ховор сонин зураг авчээ.

	Театрт, Отеллод тоглож байсан жүжигчин, Дездемоныг багалзуурдахаасаа эрс татгалзаад үзэгч олны нижигнэсэн алга ташилт дунд Яготай найрсаг сэтгэлийн тэмдэг болгож хундага өргөв.

	Хот оволзсоор...

	Өглөө нь салхи зогсжээ.

	Хар буун гутарсан морьтон эрс өмнө зүг нутаг буцлаа. Ерөнхий ажилдаа ирмэгцээ урьдчилгаа өгөхийг хүссэн Багахүүгийн өргөдлийг хумин хаяад «Цаггүй хүлээж авна» гэсэн хаалган дээрх болчимгүй бичгээ ч хуу татав.

	Зохицуулагч Хатанхүү, Татуугийн машиныг зогсоож орилж хашхирахыг нь ч хэрэгсэлгүй үнэмлэхийг нь цоолж сэтгэлээ амраажээ. Хөл бөмбөгийн тайлбарлагч ахлагч Скворцовын жигшүүртэй үйлдлийн талаар хорсолтой өгүүлэл нийтлүүлсэн байлаа... 

	Ингэж л мянга есөн зуун төдөн оны дөрвөн сарын хоёрны өглөө эхэлжээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

